En politisk ordfører er et medlem af en parlamentarisk forsamling, som af sit parti er valgt til at fremføre partiets politik i den pågældende forsamling, særligt i forbindelse med generelle debatter. I visse partier og forsamlinger er posten som politisk ordfører sammenfaldende med posten som gruppeformand, men som oftest er der tale om to personer. Mens gruppeformanden virker mere på de indre linjer, er det den politiske ordfører, der tager sig af den eksterne kommunikation af partiets politik. Det er således ofte den politiske ordfører, der må yde 'damage control' på vegne af sit parti.  Folketingets partier udpeger alle politiske ordførere, mens de fleste partier i kommunalbestyrelserne også har en politisk ordfører.